“พาณิชย์” เผยส่งออก พ.ค.โต 10% ดัน 5 เดือนแรกพุ่งแตะ 13%
“พาณิชย์” เผยส่งออก พ.ค.โต 10% ดัน 5 เดือนแรกพุ่งแตะ 13% รับเศรษฐกิจโลกฟื้น หนุนความต้องการสินค้าเกษตร-อาหาร-เครื่องดื่มเพิ่ม
“พาณิชย์” เผยส่งออก พ.ค.โต 10% ดัน 5 เดือนแรกพุ่งแตะ 13% รับเศรษฐกิจโลกฟื้น หนุนความต้องการสินค้าเกษตร-อาหาร-เครื่องดื่มเพิ่ม
1 ก.ค. 2565

นายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ เปิดเผยว่า การส่งออกของไทยในเดือนพ.ค. 65 ขยายตัวได้ 10.5% ที่มูลค่า 25,509 ล้านเหรียญ สรอ. จากตลาดคาดขยายตัวได้ 6.5-8.1% ส่วนการนำเข้าขยายตัวได้ 24.2% ที่มูลค่า 27,383 ล้านเหรียญ สรอ. ส่งผลให้ในเดือนพ.ค. ขาดดุลการค้า 1,874 ล้านเหรียญ สรอ.
ขณะที่การส่งออกรวม 5 เดือนแรกของปีนี้ (ม.ค.-พ.ค.) ขยายตัวได้ 12.9% ที่มูลค่า 122,631 ล้านเหรียญ สรอ. ส่วนการนำเข้า ขยายตัว 20.2% ที่มูลค่า 127,358 ล้านเหรียญ สรอ. ส่งผลให้ 5 เดือนแรก ไทยขาดดุลการค้า 4,726 ล้านเหรียญ สรอ.
ทั้งนี้การส่งออกในเดือนพ.ค. 65 ยังถือว่าเติบโตได้ดี โดยมีปัจจัยสำคัญดังนี้ 1. นโยบายส่งเสริมการส่งออกสินค้าเกษตร และสินค้าอาหาร-เครื่องดื่ม ประสบความสำเร็จในด้านการตลาดเป็นอย่างดี โดยเฉพาะการส่งออกผลไม้สดไปประเทศจีน 2.การจัดงานแสดงสินค้าอาหาร Thai FEX – ANUCA Asia 2022 ที่ประสบความสำเร็จเป็นอย่างดี  3.การเร่งรัดการใช้ประโยชน์จากข้อตกลงทางการค้า ทั้ง FTA และ Mini FTA 4. ภาพรวมเศรษฐกิจโลกที่ยังมีความต้องการสินค้าอาหารมากขึ้น ส่งผลให้ไทยส่งออกสินค้าอาหารได้ดี และ 5.เงินบาทอ่อนค่า ช่วยให้สินค้าไทยสามารถแข่งขันด้านราคาได้ดีกว่าประเทศคู่แข่ง
ทั้งนี้รองนายกฯ และรมว. พาณิชย์ เชื่อว่าการส่งออกของไทยในช่วงที่เหลือของปีนี้จะยังขยายตัวได้ดี และทั้งปีคาดว่าจะขยายตัวได้เกินเป้าหมายที่ตั้งไว้ที่ 4-5% พร้อมมองว่าภาคส่งออกจะยังเป็นตัวขับเคลื่อนเศรษฐกิจที่สำคัญของไทยในปีนี้ โดยมีภาคการท่องเที่ยวเข้ามาเป็นตัวช่วยสนับสนุน